ઇન્કમટેક્સ વિભગના એક અધિકારીએ નામ ન છાપવાની શરતે આજે જણાવ્યું હતું કે ગત રોજ શરૂ કરવામાં આવેલી સર્ચ-સર્વેની કામગીરી દરમિયાન આસારામ-નારાયણ સાઇ દ્વારા સૌથી વધુ બેનંબરી રોકાણ બાંધકામ ક્ષેત્રે કરવામાં આવ્યું હોવાનું પ્રાથમિક તબક્કે જાણવા મળ્યું છે. આ સિવાય નારાયણ સાંઇ અને આસારામના હજારો કરોડ રૂપિયાનો વહીવટ કરનારાઓ પૈકીના ચોક્કસ ઇસમો દ્વારા દારૂના ધંધા અને ચાના બગીચાની સાથે સાથે ફિલ્મ જગતમાં પણ મોટા પાયે રોકાણ કર્યુ હોવાનું જાણવા મળ્યું છે. જેને પગલે બોલીવુડમાં પણ નારાયણ સાંઇ અને આસારામનો પગપેસારાની શક્યતા વધુ ઘેરી બની છે. દેશભરમાં અમદાવાદ, સુરત, મોડાસા, મંુબઇ, પૂણે, ભોપાલ, જયપુર અને ઇન્દોર સહિત અંદાજે ૭૦ જેટલા સ્થળો પર શરૂ કરવામાં આવેલી સામૂહિક દરોડાની કામગીરી દરમિયાન આજે બીજા દિવસે પણ યથાવત રહેવા પામી છે.